ข้อบังคับคณะกรรมการกำกับการให้บริการด้านนิติวิทยาศาสตร์

ว่าด้วยหลักเกณฑ์ วิธีการ และเงื่อนไขในการเก็บรักษาและทำลายข้อมูล

พ.ศ. ๒๕๖๖

โดยที่เป็นการสมควรปรับปรุงข้อบังคับคณะกรรมการกำกับการให้บริการด้านนิติวิทยาศาสตร์
ว่าด้วยหลักเกณฑ์ วิธีการ และเงื่อนไขในการเก็บรักษาและทำลายข้อมูล พ.ศ. ๒๕๖๐ ให้มีความเหมาะสม
กับสภาพกรณีในปัจจุบัน

อาศัยอำนาจตามความในมาตรา ๘ และมาตรา ๑๕ (๕) แห่งพระราชบัญญัติการให้บริการ
ด้านนิติวิทยาศาสตร์ พ.ศ. ๒๕๕๙ ประกอบกับมติคณะกรรมการกำกับการให้บริการด้านนิติวิทยาศาสตร์
ในการประชุมครั้งที่ ๓/๒๕๖๕ เมื่อวันที่ ๑๓ กันยายน พ.ศ. ๒๕๖๕ คณะกรรมการกำกับ
การให้บริการด้านนิติวิทยาศาสตร์ จึงออกข้อบังคับไว้ ดังต่อไปนี้

ข้อ ๑ ข้อบังคับนี้เรียกว่า “ข้อบังคับคณะกรรมการกำกับการให้บริการด้านนิติวิทยาศาสตร์
ว่าด้วยหลักเกณฑ์ วิธีการ และเงื่อนไขในการเก็บรักษาและทำลายข้อมูล พ.ศ. ๒๕๖๖”

ข้อ ๒ ข้อบังคับนี้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกข้อบังคับคณะกรรมการกำกับการให้บริการด้านนิติวิทยาศาสตร์ว่าด้วย
หลักเกณฑ์ วิธีการ และเงื่อนไขในการเก็บรักษาและทำลายข้อมูล พ.ศ. ๒๕๖๐

ข้อ 4 ในข้อบังคับนี้
“ข้อมูล” หมายความว่า ข้อมูลที่ได้มาจากการให้บริการด้านนิติวิทยาศาสตร์ โดยเริ่มตั้งแต่
การรับคำร้องขอรับบริการจากผู้ร้องขอให้ตรวจพิสูจน์ ไปจนถึงกระบวนการออกรายงานผลการตรวจพิสูจน์
แต่ไม่หมายความรวมถึงวัตถุพยานในการส่งตรวจ

“ศูนย์ข้อมูลกลาง” หมายความว่า ศูนย์ข้อมูลกลางการให้บริการด้านนิติวิทยาศาสตร์
สถาบันนิติวิทยาศาสตร์

“ผู้อำนวยการ” หมายความว่า ผู้อำนวยการสถาบันนิติวิทยาศาสตร์

“สถาบัน” หมายความว่า สถาบันนิติวิทยาศาสตร์

ข้อ 5 การปฏิบัติตามข้อบังคับนี้ให้ดำเนินการทุกขั้นตอนเป็นความลับ และข้อมูลถือเป็น
ความลับโดยเจ้าหน้าที่ของสถาบันที่มีหน้าที่ในการเก็บรักษาและทำลายข้อมูล นอกจากต้องปฏิบัติตาม
ข้อบังคับนี้แล้ว ยังต้องดำเนินการให้เป็นไปตามกฎหมายว่าด้วยข้อมูลข่าวสารของทางราชการ กฎหมาย
ว่าด้วยการคุ้มครองข้อมูลส่วนบุคคลตลอดจนกฎหมายและระเบียบที่เกี่ยวเนื่องของการเก็บรักษาและการทำลายข้อมูล ส่วนใด เฉพาะในส่วนที่ไม่ได้กำหนดไว้อย่างชัดเจนในข้อบังคับนี้

หมวด ๑
การเก็บรักษาข้อมูล

ข้อ ๗ เมื่อสถาบันได้รับคำร้องขอรับบริการด้านนิติวิทยาศาสตร์ ให้บันทึกรายละเอียดเกี่ยวกับข้อเท็จจริงพร้อมพยานหลักฐานที่ขอให้ตรวจพิสูจน์ และจัดส่งพยานหลักฐานดังกล่าวให้กับกองหรือกลุ่มงานที่เกี่ยวข้อง เพื่อดำเนินการตรวจพิสูจน์ตามที่ได้ร้องขอ และให้การเก็บรักษาข้อมูลซึ่งอยู่ระหว่างการรับคำร้องการบันทึก การส่งมอบ และการตรวจพิสูจน์อยู่ในความรับผิดชอบของผู้อำนวยการกองหรือหัวหน้ากลุ่มงานนั้น

ข้อ ๘ การเก็บรักษาข้อมูลตามข้อ ๗ ที่อยู่ระหว่างการตรวจพิสูจน์ ให้เจ้าหน้าที่ในสถาบันที่ได้รับมอบหมายจากผู้อำนวยการกองหรือหัวหน้ากลุ่มงานเป็นผู้รับผิดชอบในการเก็บรักษาข้อมูล โดยให้อยู่ในการกำกับดูแลของผู้อำนวยการกองหรือหัวหน้ากลุ่มงาน แล้วแต่กรณี

ข้อ ๙ เมื่อการตรวจพิสูจน์ตามข้อ ๘ เสร็จแล้ว ให้ออกรายงานผลการตรวจพิสูจน์สำหรับผู้ร้องขอรับบริการ และให้ผู้อำนวยการกองหรือหัวหน้ากลุ่มงาน แล้วแต่กรณี เป็นผู้รับผิดชอบในการนำส่งข้อมูลให้ศูนย์ข้อมูลกลางโดยพลัน เพื่อดำเนินการบันทึกลงในฐานข้อมูลอิเล็กทรอนิกส์และเก็บรักษาข้อมูลดังกล่าวตามมาตรฐานสากล

ให้ศูนย์ข้อมูลกลางทำหน้าที่บริหารจัดการดูแลและเก็บรักษาข้อมูลตามวรรคหนึ่งหรือหน้าที่อื่นใดตามที่เห็นสมควร

หมวด ๒
การทำลายข้อมูลที่เป็นเอกสาร

ข้อ ๑๐ หลังจากสิ้นปีปฏิทินให้ศูนย์ข้อมูลกลางสำรวจข้อมูลที่เป็นเอกสารซึ่งได้ดำเนินการบันทึกและเก็บรักษางในฐานข้อมูลอิเล็กทรอนิกส์แล้วภายในกำหนดหกสิบวัน เพื่อจัดทำบัญชีข้อมูลของทำลายและรายงานให้คณะกรรมการพิจารณาทำลายข้อมูลตามข้อ ๑๑ ทราบ

ข้อ ๑๑ ให้ผู้อำนวยการแต่งตั้งคณะกรรมการพิจารณาทำลายข้อมูล ประกอบด้วยผู้อำนวยการกองมาตรฐานนิติวิทยาศาสตร์เป็นประธานกรรมการ และผู้อำนวยการกองอื่นอีกจำนวนสองคนเป็นกรรมการ โดยมีเลขานุการกรมเป็นกรรมการและเลขานุการ ในสำนักงานเลขานุการกรมเป็นผู้ช่วยเลขานุการ

ข้อ ๑๒ การประชุมคณะกรรมการต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมดจึงจะเป็นองค์ประชุม

ในการประชุมคณะกรรมการ ถ้าประธานกรรมการไม่มาประชุมหรือไม่ว่าปฏิบัติหน้าที่ได้ให้ที่ประชุมเลือกกรรมการคนหนึ่งเป็นประธานในที่ประชุม

การวินิจฉัยชี้ขาดของที่ประชุมให้ถือเสียงข้างมาก กรรมการคนหนึ่งให้มีเสียงหนึ่งในการลงคะแนนถ้าคะแนนเสียงเท่ากัน ให้ประธานที่ประชุมออกเสียงเพิ่มขึ้นอีกหนึ่งเสียงหนึ่งเป็นเสียงชี้ขาดถ้ากรรมการผู้ใดไม่เห็นด้วยให้ทำบันทึกความเห็นแย้งไว้

ข้อ ๑๓ คณะกรรมการพิจารณาทำลายข้อมูลตามข้อ ๑๑ มีหน้าที่และอำนาจ ดังนี้

(๑) พิจารณาเอกสารที่จะขอทำลายตามบัญชีข้อมูลขอทำลายตามข้อ ๑๐
(๒) เสนอรายงานผลการพิจารณาตาม (๑) ต่อผู้อำนวยการเพื่อพิจารณาส่งการ
(๓) ควบคุมการทำลายเอกสารที่ได้รับอนุมัติให้ทำลายแล้ว

ข้อ ๑๔ ให้ผู้อำนวยการเป็นผู้อนุมัติข้อมูลที่ขอทำลาย เว้นแต่กรณีที่ผู้อำนวยการมีความเห็นว่าข้อมูลโดยยังไม่ควรทำลายหรือควรขยายระยะเวลาการเก็บรักษาไว้ ให้ผู้อำนวยการอนุมัติให้ขยายระยะเวลาตามที่เห็นสมควร และให้รายงานผลการขยายระยะเวลาพร้อมผลการทำลายข้อมูลให้คณะกรรมการกำกับการให้บริการด้านนิติวิทยาศาสตร์ทราบต่อไป

การทำลายข้อมูลที่ได้รับอนุมัติแล้ว ให้ผู้อำนวยการแต่งตั้งคณะกรรมการทำลายข้อมูล เพื่อดำเนินการทำลายโดยมีจำนวนไม่น้อยกว่าสามคน โดยให้แต่งตั้งข้าราชการระดับไม่ต่ำกว่าชำนาญการพิเศษเป็นประธานกรรมการทำลายข้อมูล

ข้อ ๑๕ ให้คณะกรรมการทำลายข้อมูลดำเนินการทำลายข้อมูลที่เป็นเอกสารด้วยวิธีการอย่างใดอย่างหนึ่ง ดังต่อไปนี้

(๑) อัดหรือย่อยโดยใช้เครื่องย่อยเอกสารจนไม่สามารถอ่านหรือจดจำข้อความในเอกสารได้
(๒) แปรสภาพเอกสารด้วยวิธีอื่น

วิธีการทำลายเอกสารจะต้องให้เอกสารที่ทำลายนั้นไม่สามารถประกอบเพื่ออ่านเป็นเรื่องได้

ข้อ ๑๖ เมื่อคณะกรรมการทำลายข้อมูลดำเนินการทำลายข้อมูลที่เป็นเอกสารจนแล้วเสร็จให้งานให้ผู้อำนวยการทราบภายในกำหนดสามสิบวันนับแต่วันที่ได้ทำการเสร็จ

ข้อ ๑๗ บรรดาข้อมูลที่เป็นเอกสารซึ่งมียู่ก่อนวันที่ขอบังคับนี้มีผลใช้บังคับ เมื่อได้บันทึกและเก็บรักษาในระบบฐานข้อมูลอิเล็กทรอนิกส์แล้ว ให้ดำเนินการทำลายตามหมวดนี้

ประกาศ ณ วันที่ ๒๒ กันยายน พ.ศ. ๒๕๖๖ อรัญญา ธงน้ำตะโก
รองปลัดกระทรวงยุติธรรม
หัวหน้ากลุ่มภารกิจด้านอำนวยความยุติธรรม
ปฏิบัติราชการแทนปลัดกระทรวงยุติธรรม
ประธานกรรมการกำกับการให้บริการด้านนิติวิทยาศาสตร์